
Toxikus fémionok analitikai célú kimutatására tervezett cisztein tartalmú oligopeptid kölcsönhatása higany(II)ionokkal

Az utóbbi években egyre inkább a környezeti kémiai kutatások fókuszába került a nehézfém-ionok érzékelésére és eltávolítására alkalmas módszerek fejlesztése. A kifejezetten toxikus elemék közé sorolható higany a természetes előfordulások mellett számos emberi tevékenység révén jelentős mennyiségben került és kerül környezetünkbe. Emiatt eltávolítása és kis koncentrációban való kimutatása meglehetősen fontos feladat. A ma elterjedten használt robusztus műszeres módszerek mellett egy egyszerűbb, alternatív technika lehet a fémiont hatékonyan és szelektíven megkötni képes biomolekulákat, mint receptorokat tartalmazó kémiai szenzorok alkalmazása. A számos fémion szállító- [1], raktározó- [2], ill. dajkafehérjére [1] jellemző „soft” fémion-kötő CXXC motívum (ahol X ciszteintől eltérő aminosavat jelöl) alapján egy DCSSCY szekvenciájú hexapeptidet terveztünk. A ligandum két Cys tiolátcsoportja a higany(II)ionok hatékony megkötését, míg a megkötődésre adott potenciális „választ” a fluorofór tirozin aminosav biztosíthatja.
Célunk volt, hogy részletesen tanulmányozzuk az Ac-DCSSCY-NH2 (DY) peptid kölcsönhatását higany(II)ionokkal vizes oldatban. A kölcsönhatást pH-potenciometria, UV-, ill. 1H-NMR spektroszkópia valamint fluorimetriás módszerekkel vizsgáltuk. Az oldatban végzett vizsgálatokkal megállapítottuk, hogy már egészen savas pH-tól kiemelkedő stabilitású HgII : DY 1:1 összetételű komplexek képződnek. Fluorimetriás mérésekkel kimutattuk, hogy a fémion kötődése koncentráció arányos fluoreszcencia csökkenést eredményez 1:1 fémion:ligandum arányig pH = 2 – 6 tartományban, mely jelenség alkalmassá teheti a rendszert higany(II)ionok detektálására. A potenciális receptorként való alkalmazhatóság tesztelése céljából a DY peptidet egy szilárd hordozón rögzítve is előállítottuk. Az immobilizált vegyület higany(II)-kötő képességét ICP-MS vizsgálatok segítségével jellemeztük. Megállapítottuk, hogy 1:1 fémion:ligandum arányig a peptid a higany(II)ionok 94-98 %-át megköti a vizsgált mintákból.

